SL Uradni list Evropske unije C 351/27

Obvestilo o začetku pregleda zaradi izteka ukrepa, delnega vmesnega pregleda in delnega vmesnega pregleda po uradni dolžnosti protidampinških ukrepov, ki se uporabljajo za uvoz citronske kisline s poreklom iz Ljudske republike Kitajske

2013/C 351/06

Po objavi obvestila o bližnjem izteku (1) protidampinških ukrepov, ki se uporabljajo za uvoz citronske kisline s poreklom iz Ljudske republike Kitajske, je Evropska komisija („Komisija“) prejela zahtevek za pregled v skladu s členom 11(2) in (3) Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (2) („osnovna uredba“).

Poleg tega se je Komisija na lastno pobudo odločila, da začne delni vmesni pregled protidampinških ukrepov, ki se uporabljajo za uvoz citronske kisline s poreklom iz Ljudske republike Kitajske, v skladu s členom 11(3) osnovne uredbe. Obseg pregleda je omejen na preiskavo oblike ukrepa in škode.

1. Zahtevki za pregled zaradi izteka ukrepa, za delni vmesni pregled in za začetek delnega vmesnega pregleda po uradni dolžnosti

1.1 Zahtevek za pregled zaradi izteka ukrepa

Zahtevek za pregled zaradi izteka ukrepa sta 2. avgusta 2013 vložili družbi SA Citrique Belge in Jungbunzlauer Austria AG („vložnika“) v imenu proizvajalcev, ki predstavljajo 100 % proizvodnje citronske kisline v Uniji.

1.2 Zahtevek za delni vmesni pregled, katerega obseg je omejen na preiskavo dampinga, kar zadeva družbo Laiwu Taihe Biochemistry Co. Ltd („Laiwu Taihe“)

Zahtevek za delni vmesni pregled sta ista vložnika vložila 10. oktobra 2013 v imenu proizvajalcev, ki predstavljajo 100 % proizvodnje citronske kisline v Uniji.

Obseg delnega vmesnega pregleda je omejen na preiskavo dampinga, kar zadeva družbo Laiwu Taihe Biochemistry Co. Ltd („Laiwu Taihe“).

1.3 Delni vmesni pregled po uradni dolžnosti

Komisija se je na lastno pobudo odločila, da začne delni vmesni pregled protidampinških ukrepov, ki se uporabljajo za uvoz citronske kisline s poreklom iz Ljudske republike Kitajske, v skladu s členom 11(3) osnovne uredbe. Obseg pregleda je omejen na preiskavo oblike ukrepa in škode.

2. Možnost zahtevka za pregled v skladu s členom 11(3) osnovne uredbe

Če katera od zainteresiranih strani meni, da je potreben pregled ukrepov zaradi razlogov, ki jih to obvestilo o začetku ne vsebuje (npr. ponovni izračun stopnje dampinga), lahko navedena stran zahteva pregled v skladu s členom 11(3) osnovne uredbe.

Strani, ki želijo zahtevati takšen pregled, lahko stopijo v stik s Komisijo na zgoraj navedenem naslovu.

Če bodo taki zahtevki vloženi pravočasno in ne bodo ogrozili zaključka zgoraj navedenih pregledov v predpisanem roku, si bo Komisija prizadevala, da bo te zahtevke upoštevala v okviru sedanje preiskave.

3. Izdelek, ki se pregleduje

Izdelka, ki se pregledujeta, sta citronska kislina in trinatrijev citrat dihidrat („izdelek, ki se pregleduje“ ali „citronska kislina“), ki sta trenutno uvrščena pod oznaki KN 2918 14 00 in ex 2918 15 00 ter imata poreklo iz Ljudske republike Kitajske („LRK“) oziroma zadevne države.

4. Obstoječi ukrepi

Trenutno veljavni ukrep je dokončna protidampinška dajatev, uvedena z Uredbo Sveta (ES) št. 1193/2008 (3).

Komisija je s sklepom 2008/899/ES (4) sprejela cenovne zaveze, ki jih je ponudilo sedem kitajskih proizvajalcev izvoznikov skupaj s Kitajsko gospodarsko zbornico uvoznikov in izvoznikov kovin, rudnin in kemikalij („CCCMC“).

Komisija je s sklepom 2012/501/EU (5) umaknila zavezo, ki jo je ponudil en proizvajalec izvoznik, in sicer družba Laiwu Taihe.

5. Razlogi za pregled

5.1 Razlogi za pregled zaradi izteka ukrepa

Zahtevek temelji na izhodišču, da bi iztek veljavnosti ukrepov verjetno povzročil nadaljevanje dampinga in ponovitev škode industriji Unije.

5.1.1 Domneva o verjetnosti nadaljevanja dampinga

Ker LRK („zadevna država“) v skladu z določbami člena 2(7) osnovne uredbe velja za deželo brez tržnega gospodarstva, sta vložnika določila normalno vrednost za proizvajalce izvoznike iz LRK, ki jim ni bila odobrena tržnogospodarska obravnava v okviru preiskave, ki je privedla do veljavnih ukrepov, na podlagi cene v tretji državi s tržnim gospodarstvom, in sicer v Kanadi. Za tiste družbe, ki jim je bila v okviru preiskave, ki je privedla do veljavnih ukrepov, odobrena tržnogospodarska obravnava, je bila normalna vrednost določena na podlagi konstruirane normalne vrednosti (proizvodni stroški, prodajni, splošni in administrativni stroški (PSA-stroški) ter dobiček) v LRK zaradi domnevne odsotnosti reprezentativne domače prodaje. Domneva o verjetnosti nadaljevanja dampinga temelji na primerjavi normalne vrednosti, kot je razloženo zgoraj, z izvoznimi cenami (na ravni franko tovarna) izdelka, ki se pregleduje, ko je prodan za izvoz v Unijo.

Na podlagi tega so izračunane stopnje dampinga za zadevno državo znatne.

5.1.2 Domneva o verjetnosti ponovitve škode

Vložnika trdita, da obstaja verjetnost ponovitve škode. V zvezi s tem sta vložnika predložila dokaze prima facie, da bi se v primeru izteka ukrepov trenutna količina uvoza izdelka, ki se pregleduje, iz zadevne države v Unijo verjetno povečala zaradi neizrabljenih proizvodnih zmogljivosti v zadevni državi, obstoja trgovinskih ovir za zadevno državo v ZDA, Braziliji, na Tajskem in v Ukrajini ter privlačnosti trga Unije. Poleg tega se prav tako trdi, da se blago v druge tretje države izvaža po precej nižjih cenah kot v Unijo.

Vložnika nazadnje trdita, da so razlog za odpravo škode predvsem ukrepi in da bi v primeru izteka njihove veljavnosti ponovni pojav znatnega uvoza po dampinških cenah iz zadevne države verjetno povzročil ponovno škodo industriji Unije.

5.2 Razlogi za delni vmesni pregled

Zahtevek v skladu s členom 11(3) temelji na dokazih prima facie, ki sta jih predložila vložnika, in sicer da so se za Laiwu Taihe v zvezi z dampingom okoliščine, na podlagi katerih so bili uvedeni obstoječi ukrepi, spremenile in da so te spremembe trajne.

Vložnika sta predložila dokaze prima facie, ki so pokazali, da je od obdobja zadnje preiskave Laiwu Taihe povečal svoje proizvodne zmogljivosti in izbor izdelkov. Vložnika sta prav tako predložila izračun stopnje dampinga na podlagi primerjave konstruirane normalne vrednosti (proizvodni stroški, prodajni, splošni in administrativni stroški (PSA-stroški) ter dobiček) v LRK zaradi domnevne odsotnosti reprezentativne domače prodaje z izvozno ceno družbe Laiwu Taihe za Unijo, ki je pokazala, da se zdi stopnja dampinga višja od sedanje stopnje ukrepov.

Zato vložnika zatrjujeta, da nadaljevanje ukrepov na sedanji ravni, ki je temeljilo na predhodno določeni stopnji dampinga, ni več ustrezno za izravnavo učinkov škodljivega dampinga.

5.3 Razlogi za delni vmesni pregled po uradni dolžnosti

Komisija ima na voljo dovolj dokazov prima facie, da so se v zvezi z obliko ukrepov in škodo okoliščine, na podlagi katerih so bili uvedeni veljavni ukrepi, spremenile in da so te spremembe trajne.

Zlasti naj bi bilo iz informacij, ki so na voljo Komisiji, mogoče razbrati, da so se spremenile spremenljivke v zvezi s stroški, na katerih je temeljila neškodljiva cena za izračun minimalne uvozne cene družb. Take spremembe so imele pomemben vpliv na celovito uspešnost industrije Unije.

Zdi se, da je ta razvoj dogodkov trajne narave in zato utemeljuje potrebo po pregledu trenutne oblike ukrepov in oceni ugotovitev glede škode. Zato se glede na navedeno zdi, da nadaljevanje ukrepov na sedanji ravni za izravnavo učinkov škodljivega dampinga ni več ustrezno.

6. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek pregleda zaradi izteka ukrepov, delni vmesni pregled, ki je omejen na preiskavo stopnje dampinga za družbo Laiwu Taihe, in delni vmesni pregled po uradni dolžnosti glede oblike ukrepov in škode, zato začenja preglede v skladu s členom 11(2) in (3) osnovne uredbe.

S pregledom bo ugotovila, ali bi iztek veljavnosti ukrepov lahko privedel do nadaljevanja ali ponovitve dampinga izdelka, ki se pregleduje, s poreklom iz zadevne države in nadaljevanje ali ponovitev škode industriji Unije.

Preiskava bo prav tako ocenila potrebo po nadaljevanju, odpravi ali spremembi obstoječih ukrepov.

6.1.1 Preiskava proizvajalcev izvoznikov

6.1.1.1 Postopek za izbiro proizvajalcev izvoznikov, ki jih je treba preiskati v LRK

Ker lahko pregled zaradi izteka ukrepa in delni vmesni pregled vključujeta veliko število proizvajalcev izvoznikov iz LRK in da bi se preiskava končala v predpisanih rokih, lahko Komisija izbere vzorec in ustrezno omeji število proizvajalcev izvoznikov, ki jih bo preiskala (postopek se imenuje „vzorčenje“). Vzorčenje bo izvedla v skladu s členom 17 osnovne uredbe.

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, poziva vse proizvajalce izvoznike ali njihove predstavnike, vključno s tistimi, ki niso sodelovali v preiskavi, ki je privedla do ukrepov, ki so predmet tega pregleda, da se ji javijo. Komisiji morajo v 15 dneh od datuma objave tega obvestila v Uradnem listu Evropske unije, če ni določeno drugače, sporočiti informacije o svojih družbah v skladu s Prilogo I k temu obvestilu.

Komisija se bo za pridobitev informacij, za katere meni, da so potrebne za izbiro vzorca proizvajalcev izvoznikov, obrnila tudi na organe Ljudske republike Kitajske, lahko pa se obrne na vsa znana združenja proizvajalcev izvoznikov.

Vse zainteresirane strani, ki želijo predložiti druge pomembne informacije glede izbire vzorca, razen zgoraj zahtevanih informacij, morajo to storiti v 21 dneh od datuma objave tega obvestila v Uradnem listu Evropske unije, če ni določeno drugače.

Če je vzorec potreben, so proizvajalci izvozniki lahko izbrani na podlagi največjega reprezentativnega obsega izvoza v Unijo, ki ga je mogoče v razpoložljivem času ustrezno preiskati. Komisija bo o družbah, izbranih v vzorec, uradno obvestila vse znane proizvajalce izvoznike, organe zadevne države in združenja proizvajalcev izvoznikov, po potrebi po organih zadevne države.

Komisija bo za pridobitev informacij, za katere meni, da so potrebne za preiskavo v zvezi s proizvajalci izvozniki, poslala vprašalnike proizvajalcem izvoznikom, izbranim v vzorec, vsem znanim združenjem proizvajalcev izvoznikov in organom LRK.

Vsi proizvajalci izvozniki, izbrani v vzorec, in vsa znana združenja proizvajalcev izvoznikov morajo v 37 dneh od datuma uradnega obvestila o izbiri vzorca predložiti izpolnjen vprašalnik, če ni določeno drugače.

V izpolnjenem vprašalniku morajo proizvajalci izvozniki med drugim navesti informacije o strukturi svojih družb, dejavnostih družb v zvezi z izdelkom, ki se pregleduje, stroških proizvodnje, prodaji izdelka, ki se pregleduje, na domačem trgu zadevne države in prodaji izdelka, ki se pregleduje, v Uniji.

6.1.1.2 Postopek za družbo Laiwu Taihe

Komisija bo za pridobitev informacij, za katere meni, da so potrebne za preiskavo v zvezi z družbo Laiwu Taihe, poslala vprašalnik družbi Laiwu Taihe.

Če ni določeno drugače, mora družba Laiwu Taihe izpolnjen vprašalnik poslati v 37 dneh po objavi tega obvestila v Uradnem listu Evropske unije.

V izpolnjenem vprašalniku mora proizvajalec izvoznik med drugim navesti informacije o strukturi svojih družb, dejavnostih družb v zvezi z izdelkom, ki se pregleduje, stroških proizvodnje, prodaji izdelka, ki se pregleduje, na domačem trgu zadevne države in prodaji izdelka, ki se pregleduje, v Uniji.

Komisija bo tej družbi poslala tudi obrazec zahtevka za TGO. Če ni določeno drugače, mora družba Laiwu Taihe izpolnjen obrazec zahtevka za TGO poslati v 21 dneh po objavi tega obvestila v Uradnem listu Evropske unije. V skladu s členom 2(7)(b) osnovne uredbe lahko družba Laiwu Taihe, če meni, da pri njegovi proizvodnji in prodaji izdelka, ki se pregleduje, prevladujejo razmere tržnega gospodarstva, predloži ustrezno utemeljen zahtevek („zahtevek za TGO“). TGO se odobri, če se pri oceni zahtevka za TGO ugotovi, da so merila iz člena 2(7)(c) osnovne uredbe (6) izpolnjena. Če se družbi Laiwu Taihe odobri TGO, se stopnja dampinga te družbe, kolikor najbolj mogoče in brez poseganja v uporabo razpoložljivih dejstev v skladu s členom 18 osnovne uredbe, izračuna na podlagi njene lastne normalne vrednosti in izvoznih cen v skladu s členom 2(7)(b) osnovne uredbe.

6.1.2 Izbor tretje države s tržnim gospodarstvom za namen pregleda zaradi izteka ukrepa in delnega vmesnega pregleda, v zvezi z družbo Laiwu Taihe omejenega na damping

Ob upoštevanju zgoraj navedenih določb oddelka 6.1.1.2 se bo normalna vrednost za uvoz iz LRK določila na podlagi cene ali konstruirane vrednosti v tretji državi s tržnim gospodarstvom v skladu s členom 2(7)(a) osnovne uredbe.

V prejšnji preiskavi je bila Kanada uporabljena kot tretja država s tržnim gospodarstvom za namene določitve normalne vrednosti za LRK. Za namen sedanje preiskave namerava Komisija ponovno uporabiti Kanado. Zainteresirane strani so pozvane, da o ustreznosti te izbire predložijo pripombe v 10 dneh od datuma objave tega obvestila v Uradnem listu Evropske unije.

6.1.3 Preiskava nepovezanih uvoznikov (7) (8)

Nepovezani uvozniki izdelka, ki se pregleduje, iz LRK v Unijo so pozvani k sodelovanju v tej preiskavi.

Ker lahko pregled zaradi izteka ukrepa in delni vmesni pregled vključujeta veliko število nepovezanih uvoznikov in da bi se preiskava končala v predpisanih rokih, lahko Komisija izbere vzorec in ustrezno omeji število nepovezanih uvoznikov, ki jih bo preiskala (postopek se imenuje „vzorčenje“). Vzorčenje bo izvedla v skladu s členom 17 osnovne uredbe.

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, poziva vse nepovezane uvoznike ali njihove predstavnike, vključno s tistimi, ki niso sodelovali v preiskavi, ki je privedla do ukrepov, obravnavanih v tem pregledu, da se ji javijo. Komisiji morajo v 15 dneh od datuma objave tega obvestila v Uradnem listu Evropske unije, če ni določeno drugače, sporočiti informacije o svojih družbah, zahtevane v Prilogi II k temu obvestilu.

Komisija se lahko za pridobitev informacij, za katere meni, da so potrebne za izbiro vzorca nepovezanih uvoznikov, obrne tudi na vsa znana združenja uvoznikov.

Vse zainteresirane strani, ki želijo predložiti druge pomembne informacije glede izbire vzorca, razen zgoraj zahtevanih informacij, morajo to storiti v 21 dneh od datuma objave tega obvestila v Uradnem listu Evropske unije, če ni določeno drugače.

Če je vzorec potreben, so uvozniki lahko izbrani na podlagi največjega reprezentativnega obsega prodaje izdelka, ki se pregleduje, v Uniji, ki ga je mogoče v razpoložljivem času ustrezno preiskati. Komisija bo o družbah, izbranih v vzorec, uradno obvestila vse znane nepovezane uvoznike in združenja uvoznikov.

Da bi Komisija pridobila informacije, za katere meni, da so potrebne za njeno preiskavo, bo vzorčenim nepovezanim uvoznikom poslala vprašalnike. Te strani morajo predložiti izpolnjen vprašalnik v 37 dneh od datuma uradnega obvestila o izbiri vzorca, če ni določeno drugače.

V vprašalniku morajo med drugim navesti informacije o strukturi svojih družb, dejavnostih družb v zvezi z izdelkom, ki se pregleduje, in prodajo izdelka, ki se pregleduje.

6.2 Postopek za ugotavljanje verjetnosti nadaljevanja ali ponovitve škode

Za ugotavljanje verjetnosti nadaljevanja ali ponovitve škode za industrijo Unije so proizvajalci izdelka, ki se pregleduje, v Uniji pozvani k sodelovanju v preiskavi Komisije.

6.2.1 Preiskava proizvajalcev Unije

Komisija bo za pridobitev informacij, za katere meni, da so potrebne za preiskavo v zvezi s proizvajalci Unije, poslala vprašalnike znanim proizvajalcem Unije: družbam Citrique Belge SA in Jungbunzlauer Austria AG.

Če ni določeno drugače, morata omenjena proizvajalca Unije izpolnjeni vprašalnik poslati v 37 dneh po objavi tega obvestila v Uradnem listu Evropske unije.

V vprašalniku morata med drugim navesti informacije o strukturi svojih družb ter njihovem finančnem in ekonomskem stanju.

Komisija poziva vse proizvajalce Unije in združenja proizvajalcev Unije, ki zgoraj niso navedeni, da se ji javijo najpozneje v 15 dneh po objavi tega obvestila v Uradnem listu Evropske unije, če ni določeno drugače, po možnosti po elektronski pošti, in od nje zahtevajo vprašalnik.

6.3 Postopek za presojo interesa Unije

Če bo v postopku potrjena verjetnost nadaljevanja ali ponovitve dampinga in škode, bo v skladu s členom 21 osnovne uredbe odločeno, ali bi bila ohranitev protidampinških ukrepov, po potrebi spremenjenih na podlagi vmesnih pregledov, v nasprotju z interesom Unije. Proizvajalci Unije, uvozniki in njihova reprezentativna združenja, uporabniki in njihova reprezentativna združenja ter reprezentativne potrošniške organizacije so pozvani, da se javijo v 15 dneh od datuma objave tega obvestila v Uradnem listu Evropske unije, če ni določeno drugače. Reprezentativne potrošniške organizacije morajo za sodelovanje v preiskavi v istem roku dokazati dejansko povezavo med svojimi dejavnostmi in izdelkom v preiskavi.

Strani, ki se javijo v navedenem roku, lahko Komisiji predložijo informacije o interesu Unije v 37 dneh od datuma objave tega obvestila v Uradnem listu Evropske unije, če ni določeno drugače. Te informacije lahko predložijo v prosti obliki ali izpolnijo vprašalnik, ki ga pripravi Komisija. V vsakem primeru se bodo informacije, predložene v skladu s členom 21, upoštevale samo, če bodo podprte z dejanskimi dokazi, veljavnimi v času predložitve.

6.4 Druga pisna stališča

Ob upoštevanju določb tega obvestila so vse zainteresirane strani pozvane, da izrazijo svoja stališča ter predložijo informacije in dokaze. Te informacije in dokazi morajo prispeti na Komisijo v 37 dneh od datuma objave tega obvestila v Uradnem listu Evropske unije, če ni določeno drugače.

6.5 Možnost zaslišanja s strani preiskovalnih služb Komisije

Vse zainteresirane strani lahko zahtevajo, da jih zaslišijo preiskovalne službe Komisije. Zahtevek za zaslišanje morajo vložiti pisno in navesti razloge zanj. Za zaslišanja o zadevah iz začetka preiskave je treba vložiti zahtevek v 15 dneh od objave tega obvestila v Uradnem listu Evropske unije. Pozneje pa je treba zahtevek za zaslišanje vložiti v posebnih rokih, ki jih določi Komisija v korespondenci z zainteresiranimi stranmi.

6.6 Navodila za predložitev pisnih stališč in izpolnjenih vprašalnikov ter korespondenco

Vsa pisna stališča, vključno z informacijami, ki jih zahteva to obvestilo, izpolnjenimi vprašalniki in korespondenco, ki jih zainteresirane strani predložijo kot zaupne, se označijo z „Limited“ (9).

Če zainteresirane strani predložijo informacije z oznako „Limited“, jim morajo v skladu s členom 19(2) osnovne uredbe priložiti nezaupni povzetek in ga označiti s „For inspection by interested parties“. Ta povzetek mora biti dovolj podroben, da zajame bistvo zaupnih informacij. Če zainteresirana stran zaupnim informacijam ne priloži nezaupnega povzetka v predpisani obliki in z zahtevano kakovostjo, takšne zaupne informacije morda ne bodo upoštevane.

Zainteresirane strani morajo svoja stališča in zahtevke predložiti v elektronski obliki (nezaupno dokumentacijo po elektronski pošti, zaupno na CD-R/DVD) ter pri tem navesti svoje ime, naslov, elektronski naslov, telefonsko številko in številko telefaksa. Vsa pooblastila in podpisana potrdila, priložena izpolnjenim obrazcem za TGO ali vprašalnikom, ali kakršne koli dopolnitve teh dokumentov, pa se predložijo pisno na papirju, tj. po pošti ali osebno, na spodnji naslov. Če zainteresirana stran stališč in zahtevkov ne more predložiti v elektronski obliki, mora v skladu s členom 18(2) osnovne uredbe o tem takoj obvestiti Komisijo. Dodatne informacije o korespondenci s Komisijo so zainteresiranim stranem na voljo na spletišču GD za trgovino: http://ec.europa.eu/trade/tackling-unfair-trade/trade-defence

Naslov Komisije za korespondenco:

European Commission Directorate-General for Trade Directorate H Office: N-105 08/020 1049 Bruxelles/Brussel BELGIQUE/BELGIË Faks +32 22956505 E-naslov: TRADE-CITRIC-ACID-DUMPING@ec.europa.eu TRADE-CITRIC-ACID-INJURY@ec.europa.eu

7. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli zainteresirana stran predložila napačne ali zavajajoče informacije, se te morda ne bodo upoštevale, uporabijo pa se lahko razpoložljiva dejstva.

Če zainteresirana stran ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stran manj ugoden, kot bi bil, če bi sodelovala.

8. Pooblaščenec za zaslišanje

Zainteresirane strani lahko zahtevajo posredovanje pooblaščenca za zaslišanje iz Generalnega direktorata za trgovino. Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in zahtevke tretjih oseb za zaslišanje. Pooblaščenec za zaslišanje lahko s posamezno zainteresirano stranjo organizira zaslišanje in nastopi kot posrednik, da se v celoti upoštevajo njene pravice do obrambe.

Zahtevek za zaslišanje pri pooblaščencu za zaslišanje je treba vložiti pisno in navesti razloge zanj. Za zaslišanja o zadevah iz začetka preiskave je treba vložiti zahtevek v 15 dneh od objave tega obvestila v Uradnem listu Evropske unije. Pozneje pa je treba zahtevek za zaslišanje vložiti v posebnih rokih, ki jih določi Komisija v korespondenci z zainteresiranimi stranmi.

Pooblaščenec za zaslišanje ravno tako omogoči vpletenim stranem, da med zaslišanjem predstavijo različna stališča in nasprotne argumente, med drugim v zvezi z verjetnostjo nadaljnjega ali ponovnega pojava dampinga in škode ter v zvezi z interesom Unije.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/commission_2010-2014/degucht/contact/hearing-officer/

9. Časovni okvir preiskave

Preiskava se v skladu s členom 11(5) osnovne uredbe zaključi v 15 mesecih po objavi tega obvestila v Uradnem listu Evropske unije.

10. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (10).

(1) UL C 60, 1.3.2013, str. 9.

(2) UL L 343, 22.12.2009, str. 51.

(3) UL L 323, 3.12.2008, str. 1.

(4) UL L 323, 3.12.2008, str. 62.

(5) UL L 244, 8.9.2012, str. 27.

(6) Proizvajalec izvoznik mora zlasti dokazati, da: (i) so njegove poslovne odločitve in stroški posledice tržnih razmer, brez večjega vmešavanja države; (ii) imajo družbe jasen seznam osnovnih računovodskih evidenc, ki se neodvisno revidirajo v skladu z mednarodnimi računovodskimi standardi in se uporabljajo za vse namene; (iii) ni večjih izkrivljanj, prenesenih iz nekdanjega sistema netržnega gospodarstva; (iv) stečajno in lastninsko pravo zagotavljata pravno varnost in stabilnost ter (v) se valute menjajo po tržnih tečajih.

(7) Vzorčeni so lahko samo uvozniki, ki niso povezani s proizvajalci izvozniki. Uvozniki, ki so povezani s proizvajalci izvozniki, morajo izpolniti Prilogo I k vprašalniku za te proizvajalce izvoznike. Za opredelitev povezane strani glej opombo 3 Priloge II k temu obvestilu.

(8) Podatki, ki jih predložijo nepovezani uvozniki, se lahko poleg ugotavljanja dampinga uporabijo tudi za druge vidike te preiskave.

(9) Dokument z oznako „Limited“ se šteje za zaupnega v skladu s členom 19 Uredbe Sveta (ES) št. 1225/2009 (UL L 343, 22.12.2009, str. 51) in členom 6 Sporazuma STO o izvajanju člena VI GATT 1994 (Protidampinški sporazum). Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(10) UL L 8, 12.1.2001, str. 1.

PRILOGA I